**Ændring af vilkår i**

**miljøgodkendelse af 23.10.2013 (med ændringer 18. marts 2014) af Gelsbro Dambrug**

**Haderslevvej 191, 6760 Ribe**

**Matr. nr. 1c, 1d, 1k, 1l, 1m og 2a Karkov, Seem**

Gelsbro Dambrug

Haderslevvej 191, 67860 Ribe

Matrikel nr.: 1c, 1d, 1k, 1l, 1m og 2a Karkov, Seem

CVR-nummer: 81312028

P-nummer: 1021413018

Listepunkt: I 202

***Indledning***

Dambruget har for nyligt fået ny ejer, som ikke ønsker at omlægge dambruget efter gældende krav i miljøgodkendelsen, hvortil man inden udgangen af året ønsker at indsende en ansøgning om miljøgodkendelse. For at kunne videreføre driften mens behandlingen heraf pågår, ønsker man en midlertidig forlængelse af tidsbegrænsningen i miljøgodkendelsen.

Industrimiljø, Esbjerg Kommune, meddeler Gelsbro Dambrug ændring af nedenstående vilkår.

Industrimiljø modtog den 15 august 2016 en henvendelse fra Dansk Akvakultur på vegne af Gelsbro Dambrug, hvor de anmoder om, at gyldighedsperioden i den eksisterende miljøgodkendelse forlænges med et halvt år.

***Afgørelse***

**Oprindelige vilkår**

1. Godkendelsen omfatter hele virksomheden. Godkendelsen bortfalder, og produktionen skal ophøre, hvis ikke dambruget er moderniseret (fase 2) inden den 23. oktober 2016.  
     
   Dambruget skal senest 2 år fra offentliggørelsen af godkendelsen indsende en tidsplan for, hvordan det sikres, at ombygningen af dambruget er færdiggjort inden fristen udløber, samt en endelig målfast plan over indretningen af dambruget.  
     
   I henhold til Miljøbeskyttelseslovens § 78a gælder endvidere, at godkendelsen bortfalder, hvis den ikke har været udnyttet i 3 på hinanden følgende år.

**Ændres til:**

1. Gældende miljøgodkendelse af 23.10.2013 med ændringer 18.3.2014 bortfalder 23.6.2017 og produktionen skal ophøre hvis ikke dambruget har opnået en ny miljøgodkendelse. Dambruget skal senest den 1.2.2017 indsende ansøgning om ny miljøgodkendelse.

I hele perioden (fra 23.10.2016 til 23.6.2017) skal faunasigter med en lysning på 1 mm være i drift og placeret parallelt med Gels Å.

Øvrige vilkår i afgørelser af 23. oktober 2013 og 18. marts 2014 er uændrede.

***Lovgrundlag***Vilkårsændringen meddeles med hjemmel i Miljøbeskyttelseslovens[[1]](#footnote-1) § 33 stk. 1.

Vilkårsændringen bortfalder, hvis den ikke udnyttes indenfor 2 år efter den er meddelt jf. Godkendelsesbekendtgørelsens[[2]](#footnote-2) § 33 eller hvis den ikke har været udnyttet i 3 på hinanden følgende år, jf. Miljøbeskyttelseslovens § 78a.

***Indhentede udtalelser.***

**Ansøgers bemærkninger**

Et udkast til afgørelse har været i høring hos Gelsbro Fiskeri.

Gelsbro Fiskeri har den 13. oktober 2016 meddelt, at de kan acceptere ovenstående ændringer til miljøgodkendelse af Gelsbro Fiskeri af 23. oktober 2013 med ændringer 18.3.2014.

**Nabohøring**

Industrimiljø har vurderet, at der ikke skal foretages en partshøring af naboer i henhold til forvaltningslovens § 19, idet det er vurderet, at ændringerne ikke medfører en forøgelse af nabogener.

***Miljøteknisk redegørelse og vurdering.***

**Baggrunden for anmodningen**

Esbjerg Kommunes, Miljø, meddelte den 23. oktober 2013 miljøgodkendelsen af Gelsbro Fiskeri, med ændringer 18.3.2014.

Den tidligere ejer (Sig Fiskeri) gik konkurs i starten af 2016, men fortsatte driften under konkursboet. Gelsbro Dambrug blev købt af Kongeåens Dambrug i foråret 2016, hvor vi hurtig fik en dialog med dem omkring de udfordringer Gelsbro Dambrug har i forhold til, at nugældende miljøgodkendelse udløber 23. oktober 2016, hvis ikke dambruget er moderniseret (til fase 2) inden denne dato. Denne modernisering vil ikke kunne realiseres indenfor tidsfristen – det havde den tidligere ejer også allerede erkendt.

Gelsbro Dambrug har den 15. august 2016 rettet skriftlig henvendelse til Miljø, Esbjerg Kommune, med henblik på at få en fristforlængelse på 6 måneder af gældende miljøgodkendelse, hvor de i forlængelsesperioden vil udarbejde en ansøgning om ny miljøgodkendelse. Der er flere årsager til ønsket om en ny miljøgodkendelse:

* Dambruget ser ingen mulighed for at realisere en ombygning af dambruget til fase 2
* Dambruget ønsker en godkendelse efter den reviderede bekendtgørelse som pt. er i høring (og forventes vedtaget til årsskiftet). Dambrugets rådgiver forventer ændringer i den reviderede bekendtgørelse som vil være af væsentlig betydning for fremtidig drift. Herunder nye krav til fosforindhold i foder, som muliggør en normal udvikling af kropsbygning for yngel og små sættefisk.
* Den nye bekendtgørelse forventes at give dambruget et valg mellem fortsat drift på foderkvote og en regulering på udledning. Dette valg må forventes påvirket af bekendtgørelsens øvrige vilkår.
* En ansøgning sidst i 2016 vil give dambruget lejlighed til at gennemtænke mulighederne i forbindelse med den fremtidige indretning og drift. For nuværende er det mest påtrængende problem at få yngelproduktionen på skinner. I den forbindelse overvejes at opføre et overdækket yngel- og kummehus i det nuværende okkerfældningsanlæg parallelt med de eksisterende sættefiskeanlæg. Behovet for fortsat okkerfældning undersøges, og hvis nødvendigt vil der til erstatning for det nuværende anlæg blive indrette et filteranlæg.

Ved etablering af et nyt kummehus fjernes den gamle bygning med klækkeri, etablering af et kummehus indebærer projektering og udarbejdelse af tegninger. Det er af afgørende betydning, at denne proces ikke hastes igennem med fejlinvesteringer til følge. Tilsvarende gælder Dambrugets øvrige indretning og drift, herunder indretning og drift af de fremtidige renseforanstaltninger.

**Planforhold**

Kommuneplan

Virksomheden er i gældende kommuneplan - Kommuneplan 2010 – 2022 for Esbjerg Kommune – beliggende i enkeltområde 35-060-010. Områdets anvendelse er fastlagt til naturområde. Dette medfører, at der ikke må tillades etableret eller ændret anlæg, så de landskabelige værdier, der tilsigtes beskyttet, forringes. Der stilles således krav om afskærmende, slørende beplantning omkring bygninger, tekniske anlæg m.v. Støjbelastningen fra hver virksomhed er dag/aften/nat, fastsat til 55/45/40 dB(A)) ved opholdsarealet for nærmeste bolig uden for egen grundgrænse. Området er fastholdt som landzone.

Vest for virksomheden ligger enkeltområde 35-060-070. Dette områdes anvendelse er fastlagt til landbrugsområde. Området er fastholdt som landzone.

Lokalplan

Der er ikke udarbejdet en lokalplan for området, hvor virksomheden er beliggende.

Zonetilladelse

Da der ikke gennemføres byggeri i forbindelse med denne forlængelse af gældende godkendelse, så skal der ikke gives en separat landzonetilladelse med hjemmel i planlovens § 35, stk. 1, samt en dispensation med hjemmel i naturbeskyttelseslovens § 16, stk. 1.

VVM

Virksomheden er omfattet af punkt 1 e – Intensivt fiskeopdræt - på bilag 2 i VVM-bekendtgørelsen.

Esbjerg Kommune har i forbindelse med miljøgodkendelsen betragtet den ansøgte udvidelse som en anmeldelse i henhold til § 2 i VVM-bekendtgørelsen. På grundlag af en VVM-screening, udarbejdet i overensstemmelse med VVM-bekendtgørelsens bilag 3, traf kommunen afgørelsen om, at det ansøgte ikke var VVM-pligtigt.

Det er Industrimiljøs vurdering, at denne fristforlængelse kan indeholdes i denne vurdering.

**Fjernrecipient og Natura 2000-områder**

I forbindelse med miljøgodkendelse af Gelsbro Fiskeri, blev der foretages en vurdering af, om dambruget ville medføre en uhensigtsmæssig påvirkning af fjernrecipienten og Natura 2000-områder.

Det var Industrimiljøs vurdering, at afgørelsen ikke ville medføre en væsentlig påvirkning af fjernrecipienten og Natura 2000-områder.

Det er Industrimiljøs vurdering, at ændringerne kan indeholdes i denne vurdering.

**Artsbeskyttelse – bilag IV-arter**

I forbindelse med miljøgodkendelsen af Gelsbro Fiskeri, blev der foretages en vurdering iht. habitatdirektivets bilag IV-arter.

Det var Industrimiljøs vurdering, at det ansøgte ikke vil beskadige eller ødelægge yngle- eller rasteområder i det naturlige udbredelsesområde for de dyrearter, der er optaget i habitatdirektivets bilag IV, litra a) eller ødelægge de plantearter, som er optaget i habitatdirektivets bilag IV, litra b) i alle livsstadier.

Dog blev der givet midlertidig mulighed for at bibeholde en 6 mm afgitring i indløbet, idet det blev vurderet at den midlertidige indvinding ikke ville påvirke især snæbel-bestanden, til trods for at en 6 mm afgitring ikke giver en beskyttelse imod at snæbellarver driver ind i dambrugets indvinding og går til grunde.

Snæbel indgår i udpegningsgrundlaget for det internationale naturbeskyttelsesområde habitatområde *nr. 78 Vadehavet med Ribe Å, Tved Å og Varde Å vest for Varde*, og er desuden omfattet af habitatdirektivets bilag IV.

Da indvindingen fra vandløbet nu ikke længere synes midlertidig, og en snæbelbestand forventes at kunne være indvandret efter fjernelsen af spærringer i vandløbet, skal der nu være etableret en 1 mm faunasigte af hensyn til nedad driftende snæbel-larver og anden fiskeyngel.

Det er Industrimiljøs vurdering, at ændringerne kan indeholdes i denne vurdering.

**Redegørelse om ændringer i forbindelse med fristforlængelse**

Følgende forudsætning for forlængelse af gyldighedsperioden for gældende miljøgodkendelse skal være opfyldt:

* I hele perioden (fra 23.10.2016 til 23.6.2017) skal faunasigter med en lysning på 1 mm være i drift og placeret parallelt med Gels Å. (som indskrevet i det nye vilkår 1)

Etablering af ovenstående forudsætning er godkendt ved tilsyn den 17. oktober 2016 af Esbjerg kommune.

**Vurdering**

Miljø er på baggrund af kravet til etablering af faunasigter og en elektronisk vandmåler indstillet på, at forlænge gældende miljøgodkendelse med 8 måneder. Miljø ønsker en 8 måneders forlængelse (mod de ansøgte 6 måneder), da det giver ansøger mulighed for at tilpasse den nye ansøgning om miljøgodkendelse i forhold til den nye bekendtgørelse, som forventes vedtaget primo januar 2017, i stedet for at ansøge på baggrund af et udkast, desuden giver det Miljø en ekstra måned til udarbejdelse af en ny miljøgodkendelse.

***Klagevejledning.***

Ændringen af tilladelsen efter vandforsyningsloven kan påklages til Natur- og Miljøklagenævnet af afgørelsens adressat, Sundhedsstyrelsen, Danmarks Naturfredningsforening, Danmarks Sportsfiskerforbund, Forbrugerrådet samt enhver, der må antages at have individuel, væsentlig interesse i sagens udfald.

Klagefristen er 4 uger fra den dag, hvor tilladelsen er offentligt bekendtgjort.

En klage skal indgives via Klageportalen. På forsiden af [www.nmkn.dk](http://www.nmkn.dk) er der et link til Klageportalen. Klageportalen ligger på [www.borger.dk](http://www.borger.dk) og [www.virk.dk](http://www.virk.dk). Man logger på [www.borger.dk](http://www.borger.dk) eller [www.virk.dk](http://www.virk.dk), ligesom man plejer, typisk med NEM-ID. Klagen sendes gennem Klageportalen til den myndighed, der har truffet afgørelsen. En klage er indgivet, når den er tilgængelig for myndigheden i Klageportalen. Når man klager, skal man betale et gebyr på kr. 500. Gebyret betales med betalingskort i Klageportalen.

Natur- og Miljøklagenævnte skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til Esbjerg Kommune. Anmodningen sendes så vidt muligt elektronisk til [miljo@esbjergkommune.dk](mailto:miljo@esbjergkommune.dk) eller pr. brev til Esbjerg Kommune, Natur & Vandmiljø, Torvegade 74, 6700 Esbjerg. Esbjerg Kommune videresender herefter din anmodning til Natur- og Miljøklagenævnet, som træffer afgørelse om, hvorvidt din anmodning kan imødekommes.

Gebyret tilbagebetales, hvis

1. klagesagen fører til, at den påklagede afgørelse ændres eller ophæves,
2. klageren får helt eller delvis medhold i klagen, eller
3. klagen afvises som følge af overskredet klagefrist, manglende klageberettigelse eller fordi klagen ikke er omfattet af Natur- og Miljøklagenævnets kompetence.

Det bemærkes, at hvis den eneste ændring af den påklagede afgørelse er forlængelse af frist for efterkommelse af afgørelse som følge af den tid, der er medgået til at behandle sagen i klagenævnet, tilbagebetales gebyret dog ikke.

Hvis afgørelsen ønskes indbragt for domstolene, skal det ske inden seks måneder fra afgørelsens offentliggørelse.

Bygge- og anlægsarbejder må ikke påbegyndes før klagefristens udløb. Hvis tilladelsen er påklaget før klagefristens udløb, må bygge- og anlægsarbejder ikke påbegyndes, før Natur- og Miljøklagenævnets afgørelse foreligger. Natur- og Miljøklagenævnet kan dog under behandlingen af en klagesag, når særlige omstændigheder taler herfor, meddele tilladelse til påbegyndelse af bygge- og anlægsarbejder.

**Søgsmål**


Eventuel retssag til prøvelse af afgørelsen skal være anlagt inden 6 måneder, jf. miljøbeskyttelseslovens § 101, stk. 1, dvs. senest den 18. april 2017

***Offentliggørelse***

Afgørelsen offentliggøres på Miljøstyrelsens DMA-portal den 18. oktober 2016.

Henvendelse i sagen kan rettes til undertegnede på telefon (direkte) 7616 1383.

Venlig hilsen



Torben Bergmann

**Sendt til:**Gelsbro Dambrug, Christina A Kongsted, - mail@kongeaaensdambrug.dk

**Kopi til:**

  Danmarks Naturfredningsforening, - [dnesbjerg-sager@dn.dk](mailto:dnesbjerg-sager@dn.dk)

* Friluftsrådet, - sydvestjylland[@friluftsraadet.dk](mailto:sydvestjylland@friluftsraadet.dk)
* Sundhedsstyrelsen, - [sesyd@sst.dk](mailto:sesyd@sst.dk)
* Danmarks Sportsfiskerforbund, - [post@sportsfiskerforbundet.dk](mailto:post@sportsfiskerforbundet.dk)

  Danmarks Fiskeriforening, - [mail@dkfisk.dk](mailto:mail@dkfisk.dk)

  Greenpeace, - [info.nordic@greenpeace.org](mailto:info.nordic@greenpeace.org)

  Ferskvandsfiskeriforeningen for Danmark,

-   [info@ferskvandsfiskeriforeningen.dk](mailto:infor@ferskvandsfiskeriforeningen.dk)

  Dansk Fritidsfiskerforbund v/ Arne Rusbjerg, - teamstr[@gmail.com](mailto:teamstr@gmail.com)

  Dansk Ornitologisk Forening, - [natur@dof.dk](mailto:natur@dof.dk)

Andre:

* Byggeri, - [plan@esbjergkommune.dk](mailto:plan@esbjergkommune.dk)
* Natur og Vandmiljø, - [henki@esbjergkommune.dk](mailto:henki@esbjergkommune.dk)
* Vej & Park, Vandløb, - [vejogpark@esbjergkommune.dk](mailto:vejogpark@esbjergkommune.dk)
* Naturstyrelsen, - [nst@nst.dk](mailto:nst@nst.dk)

1. Miljøministeriets lovbekendtgørelse nr. 1189 af 27/09/2016 [↑](#footnote-ref-1)
2. Miljøministeriets bekendtgørelse om godkendelse af listevirksomheden nr. 514 af 27/05/2016 [↑](#footnote-ref-2)